Trê ponts impuartants pe classifiche, pal cerviel e pal cûr. Un Udin discret al vinç cuintri di un Milan un tic clopadiç e al pare vie almancul dôs brutis fantasimis: chê dal pericul di tornâ a fâsi cjapâ dentri de code de classifiche e chê de maledizion di un mês di Març tacât inte maniere piês.
La partide si vierç avonde ben pe scuadre di Guidolin, là che si viodin daurman il dinamisim di Widmer, Pereyra, e Fernandes: propit Pereyra al firme la prime conclusion de partide: bale robade a Zapata, incursion te aree di rigôr, tîr in diagonâl e intervent cul pît di Abbiati.
Cul passâ dai minûts e cres, in tiermins relatîfs, la pression ofensive milaniste, cuntun pâr di ocasions di Pazzini. Di chê altre bande al è Widmer che i da di lavorâ a Abbiati e pôcs minûts prime dal interval Mexes si met tal mieç tra Di Natale e il gol. A son i unics moments di emozion di un prin timp flap e marcât di tancj erôrs de bande des dôs scuadris in ducj i reparts.
Il secont timp al scomence cuntune biele rispueste di Scuffet suntune conclusion cul cjâf di Robinho. Dopo dal intervent dal puartîr furlan, l’Udin al cjape in man il guvier dal zûc, al vuadagne velocitât e intensitât, ancje par vie che il Milan al va al mancul soredut te zone mezane e al tache a sfruçonâsi ancje in difese. Dopo passe un cuart di ore Di Natale nol rive a profitâ di une buse di Mexes, ma si rifâs sîs minûts plui indenant. Dut al partìs di une iniziative di Pereyra in tandem cun Bruno Fernandes: bale in aree par Totò che si fâs cjatâ puntuâl e nol à problemis a tirâle dentri.
Il Milan al prove a ripiâsi cu la jentrade tal camp di Balotelli, ma la situazion no mude, ancje par vie de puantualitât dai intervents di Scuffet e anzit al è l’Udin che cun Allan e Badu al prove a dopleâ, prime di compagnâ l’incuintri ae conclusion, cuntun sucès preseôs e in sostance meretât.
fur_Latn fur_Latn fur_Latn fur_Latn fur_Latn